Tridelna dokumentarna serija v prepletu antropologije, znanosti in zgodovine raziskuje nastanek in razvoj družbenih omrežij ter njihov vpliv na naša življenja. 3. del: Vojna v svetu omrežij Tretji del serije se posveča vprašanju, ali bo naslednja svetovna vojna v resnici hladna vojna s kitajskimi omrežji. Velika kitajska tehnološka podjetja so v zadnjih letih ne le dohitela ameriške tekmece, ampak jih v mnogočem že prekašajo. Toda medtem ko je na zahodu državni nadzor družbenih omrežij nekaj nezaslišanega, je na Kitajskem povsem sprejemljiv. Tako deluje na primer sistem merjenja družbenega ugleda, ki kitajskim državljanom prišteva in odšteva točke glede na njihovo vedênje, kršitelje predpisov pa javno sramoti. Videli bomo tudi, kako so se ruski uporabniki družbenih omrežij vmešali v ameriško predsedniško kampanjo leta 2016 in kako so morali ameriški vojaki v Iraku prilagoditi taktiko omrežno organiziranim nasprotnikom.